Veldgids in hospitaal ná olifant hom gaffelConrad Zeelie en sy vrou, Chanyn. Foto: Facebook Conrad Zeelie (23) was saam met toeriste op ŉ staptoer deur ŉ wildreservaat in Sabie, Mpumalanga, toe die voorval gebeur het. Conrad se suster, Carmi Zeelie, het gesê haar broer werk vir ŉ organisasie wat veldgidse oplei en is vanoggend gevra om as veldgids uit te help. Hy het saam met twee toeriste en ŉ ander veldgids gaan stap toe die groep op ŉ trop olifante afgekom het. “My broer het agter geloop as die rugsteunveldgids, wat eintlik ŉ gevaarlike posisie is omdat hy moet sorg dat geen gevaar van agter af kom nie,” het Carmi gesê. Die ander veldgids het voor geloop om die groep te lei en het ŉ geweer saam met hom gedra. “Die trop was ŉ teeltrop olifante, so daar was olifantkoeie met klein kalfies,” het Carmi gesê. Die volgende oomblik het die groep skielik besef dat daar ŉ olifantkoei met haar kalfie agter hulle staan. “Wanneer ŉ koei van haar teeltrop afgesny word, raak sy baie gestres veral as die kalfie nog klein is. Wat veldgidse dan gewoonlik doen, is om ŉ lawaai te maak sodat die koei skrik en ŉ ander pad na die trop toe kies,” het Carmi gesê. “My broer-hulle het toe presies dit gedoen en lawaai gemaak deur te skree en rond te spring, maar dit het nie gewerk nie. Die koei het baie ontsteld geraak, op my broer afgestorm en hom met haar tande gegaffel.” Conrad is deur die koei in die lug in gegooi en het bo-op ŉ bos te lande gekom. Die koei het nader gestorm om hom te vertrap, maar die ander veldgids kon die koei betyds skiet voordat sy by Conrad kon uitkom. Die olifant het bo-op Conrad geval, maar is op die plek dood. “Die mense het my broer onder die olifant uitgetrek. Hy was tydelik verlam en het ander beserings oor sy lyf opgedoen, maar gelukkig was daar nie permanente skade [aan sy bene] nie,” het Carmi gesê. “Paramedici was baie vinnig op die toneel om hom te behandel en het met hom hospitaal toe gehaas.” Carmi het in ŉ onderhoud met Pretoria FM gesê die voorval is net weer ŉ bewys dat ŉ mens die natuur en wilde diere moet respekteer. Luister na die volledige onderhoud hier.